Source: http://lhj.fi/lhj-konserni/aineistopankki/jatteenkuljetusjarjestelma/
Timestamp: 2019-05-22 17:22:29+00:00
Document Index: 17183375

Matched Legal Cases: ['§ 10', '§ 23', '§ 24', '§ 15', '§ 52', '§53', '§ 60']

Jätteenkuljetusjärjestelmä | Loimi-Hämeen Jätehuolto Oy
Kuljetusjärjestelmästä päätetään vuoden 2019 aikana jätelautakunnassa. Lausuntoja antavat muun muassa kaikki 16 omistajakuntaamme asiaan liittyvine lautakuntineen (tekninen, ympäristö, yhdyskunta) sekä LHJ:n hallitus.
Kuljetusjärjestelmän valinta on käsittelyssä nyt kolmatta kertaa. Ensimmäinen kerta oli vuonna 2013 ja asiaa on käsitelty tänä aikana useasti hallinto-oikeudessa ja korkeimmassa hallinto-oikeudessa. Oikeus on tuominnut päätöksiä lainvastaisiksi ja palauttanut niitä käsiteltäväksi.
Pitkittyneet käsittelyt ovat kuntalaisten edun vastaisia ja siksi tahdomme tarjota luottamushenkilöille tietoa päätöksenteon tueksi. Tietopakettimme koostuu tästä nettisivusta, Järkeistetty jätteenkuljetus -esitteestä, Power Point -diaesityksestä sekä tarjoamistamme maksuttomista jätekeskusvierailuista ja asiantuntijaluennoista.
Pasi Kaskinen
pasi.kaskinen@lhj.fi
p. 050 347 0605
Jätelain mukaan kunnan tulee järjestää asukkaidensa jätehuolto. Siihen on annettu kaksi vaihtoehtoa:
Kunnan järjestämä jätteenkuljetus 36 §
Laissa ensisijainen vaihtoehto.
Kiinteistöittäinen jätteenkuljetus on järjestämistavasta riippumatta järjestettävä niin, että tarjolla on jätteen kuljetuspalveluja kattavasti ja luotettavasti sekä kohtuullisin ja syrjimättömin ehdoin (35 §).
Kiinteistön haltijan järjestämä jätteenkuljetus 37 §
Kunta voi päättää valita tämän mallin ensin mainitun sijaan, jos sen ehdot täyttyvät:
Tarjolla on jätteen kuljetuspalveluja kattavasti ja luotettavasti sekä kohtuullisin ja syrjimättömin ehdoin.
Jätteenkuljetus edistää jätehuollon yleistä toimivuutta kunnassa, tukee jätehuollon alueellista kehittämistä eikä aiheuta vaaraa tai haittaa terveydelle tai ympäristölle.
Päätöksen vaikutukset arvioidaan kokonaisuutena myönteisiksi ottaen erityisesti huomioon vaikutukset kotitalouksien asemaan sekä yritysten ja viranomaisten toimintaan.
Tässä vaihtoehdossa kunnan on seurattava ja valvottava päätöksen täytäntöönpanoa ja sen edellytysten täyttymistä sekä tarvittaessa käsiteltävä jätteenkuljetusta koskeva asia uudelleen.
Loimi-Hämeen Jätehuollon alueella on tällä hetkellä käytössä jälkimmäinen, kiinteistön haltijan järjestämä jätteenkuljetus.
LHJ:n power point -esitys jätteenkuljetusjärjestelmästä (pptx)
Miten mallit eroavat toisistaan?
Nykyisessä kiinteistön haltijan järjestämässä jätteenkuljetuksessa kiinteistön haltija eli omakotitalon tai kesämökin omistaja tai taloyhtiön hallitus sopii ja tilaa itse jäteastian tyhjennyksen miltä tahansa alueella ajavalta jätteenkujetusyritykseltä. Tyhjennyssopimuksen voi kilpailuttaa koska tahansa. Jätteenkuljetusyritys laskuttaa astian tyhjentämisestä ja LHJ jätehuollon perusmaksusta. Samalla kadulla saattaa käydä useamman eri kuljetusyrityksen auto eri päivinä tyhjentämässä jäteastioita. Tällöin ajokilometrejä kertyy enemmän, mikä aiheuttaa mm. enemmän pakokaasupäästöjä.
Kunnan järjestämässä jätteenkuljetuksessa LHJ kilpailuttaisi jäteastioiden tyhjennykset valmiiksi, jolloin samalla alueella kävisi vain yksi jäteauto ja asiakas saisi kaiken palvelun yhdellä laskulla.
Kuvalähde: Sinkonen, Jalkanen. 16.3.2017. Jätteenkuljetusjärjestelmien vertailu Lounais-Suomessa. Lounais-Suomen Jätelautakunnan lausuntopyyntö. Pdf-tiedosto, sivu 10. 5,9Mb
Miten keskitetty kilpailutus toimisi ja miten se vaikuttaisi kuljetusyrityksiin?
Keskitetty jätteenkuljetus tarvitsee kuljetusyrityksiä toimiakseen.
Kuljetusurakat kilpailutettaisiin ja kaikilla yrityksillä sekä nykyisillä että uusilla on mahdollisuus osallistua niihin.
Jo sekajätteen keräyksessä LHJ:n 16 kunnan alue jaettaisiin yli 10:een urakka-alueeseen. Urakat tulevat kilpailutukseen porrastetusti eri vuosina.
Urakoita on todellisuudessa tulossa kilpailuun enemmän. Eri jätelajit ja keräysvälineet (mm. jäteastiat ja syväkeräyssäiliöt) lisäävät urakoiden määrää.
Siirtymäaika kuljetusjärjestelmän vaihtuessa on vähintään kolme vuotta.
Palkkiojärjestelmä palkitsee kuljetusyrittäjää hyvin tehdystä työstä.
Ei luottotappioita maksukyvyttömiltä asiakkailta.
Hallinto- ja asiakaspalvelutyön määrä vähenee, kun jätehuoltoyhtiö hoitaa asiakasyhteydenpidon.
Kaikki urakoita tekevät kuljetusyritykset saa käyttöönsä uusimmat ajo-ohjausjärjestelmät ja siihen liittyvät laitteistot.
Mitä hyötyä muutoksesta olisi asukkaalle?
Asiointi tapahtuu yhdeltä luukulta. Jätehuolto järjestetään asukkaille avaimet käteen perusteella.
Edullinen säännöllisesti kilpailutettu jätehuolto kaikille kiinteistöille
Modernit vähäpäästöiset autot keräävät jätteet kerralla yhdeltä alueelta.
Lajittelumahdollisuudet laajenevat
Uusien keräystapojen tuominen alueelle. Hyötyjätteiden keräys monilokeroastialla, korttelikeräyksellä, uusien jätelajien kerääminen kierrätyspisteillä (esim. muovipakkaukset ja tekstiilit)
Lisäpalvelut: Astioiden pesut, ylimääräisen jätteen noudot, astia kuuluu palveluun
Kunnan oma jätehuollon asiantuntija huolehtii kotitalouksien puolesta kilpailuttamisen
Tällä hetkellä asiakas saa jätehuollostaan laskuja kahdelta tai useammalta eri taholta
Jätteenkuljetusyrittäjä laskuttaa jäteastian tyhjentämisestä ja jätteen käsittelystä
LHJ laskuttaa jätehuollon perusmaksun ja laskuttaa kuljetusyrityksiltä käsittelymaksun heidän keräämistään jätteistä
Lietteen kuljettaja laskuttaa sako-/umpikaivon tyhjennyksen ja käsittelymaksun
LHJ ei voi auttaa tyhjennyslaskujen korjaamisessa eikä kuljetusyrittäjä perusmaksulaskun
LHJ:ltä kysellään tyhjennyspäiviä ja kuljetusyrityksiltä tietoa LHJ:n palveluista
Keskitetyssä mallissa voidaan kehittää sähköistä asiointia, asiakas voisi tarkistaa tyhjennyspäivänsä netistä, muuttaa osoitettaan ja täyttää poikkeushakemuksia
Erillisestä perusmaksulaskutuksesta voidaan luopua ja sisällyttä se astian tyhjennyshintaan kuten muilla kunnan järjestämän jätteenkuljetuksen alueilla.
Kuvassa Kiinteistöliiton Indeksitalo 2018 -selvityksen vertailu, mikä osoittaa jätehuollon olevan asukkaille halvinta kunnan järjestämässä kuljetuksessa. Kalleimmat kaupungit käyttävät kiinteistön haltijan järjestämää jätteenkuljetusta. (Ko. untien nettisivut 22.2.2019). Halvimmat kaupungit kuuluvat Pirkanmaan Jätehuolto Oy:öön ja Kiertokapula Oy:öön, joissa on kunnan keskitetysti kilpailuttama jätteenkuljetus.
Mitä hyötyä muutoksesta olisi LHJ:lle?
Pystytään kehittämään kunnan vastuulle kuuluvaa jätehuoltoa kokonaisuutena
Mahdollisuus suunnitella ja ohjata koko jätehuoltoketjua syntypaikalta hyötykäyttöön
Jätevirtoja ei häviä järjestelmän ulkopuolelle
Asiakaspalvelu, ajojärjestely ja laskutus siirtyisi yhtiölle
Nykyinen olemassa oleva asiakasrekisteri saadaan entistä tehokkaampaan käyttöön
Perusmaksulaskutuksen lopettaminen -> Perusmaksu laskutetaan osana jäteastian tyhjennyshintaa = tehokkuus paranee
Neuvonnan tarjoaminen yhdeltä luukulta asiakkaalle mahdollistuu
Työnmäärä lisääntyy ja henkilöstön määrä kasvaa jossain määrin (ei suurta vaikutusta)
Voidaan luopua omasta kuljetuskalustosta, kun paikkaavan keräyksen tarve päättyy
Palvelutason parantaminen jätehuollossa kustannustehokkaasti
Vapauttaa resursseja jätehuollon kehittämistyölle
Saadaan kunnan vastuulle kuuluvat jätevirrat hallintaan
Jätteen jätehuoltomääräysten mukaisen käsittelyn varmistaminen
Sopimusten laatiminen eri hyödyntäjien kanssa selkeytyy, kun jätevirrat ovat hallussa
Uusien innovaatioiden tuominen jätehuoltoon
Ympäristöystävällisin tapa kerätä jätettä
Kunnan järjestämässä jätteenkuljetuksessa ajokilometrit vähenevät, jolloin ilmastopäästöt parhaimmillaan puolittuvat. Mitä vähemmän kilometrejä ajetaan, sitä vähemmän polttoainetta kuluu ja päästöjä syntyy. Tiheästi asutulla omakoti- ja rivitaloalueella keskitetty jätteenkuljetus vähentäisi tutkimuksen mukaan hiilidioksidi- ja pienhiukkaspäästöjä kolmanneksella ja typen oksideja jopa puolella. Ajamisen vähentyminen aikaansaa myös harvemmin melua ja lisää liikenneturvallisuutta.
Keskitetty jätteenkuljetus auttaa kuntia saavuttamaan omia sekä valtion ja EU:n asettamia ilmastotavoitteita.
Viranomaisten valvontatyö helpottuu
Yhteisen rekisterin käyttö jätehuoltoyhtiön kanssa, josta jätteenkuljetukseen liittymisen ja toteutuksen valvonta saadaan automaattiseksi. Samalla rekisterinpidon kustannukset alenevat.
”Turhan” työn määrä jätelautakunnassa vähenee, kun jätehuoltoon liittymisen valvonta automatisoituu. Resursseja voidaan kohdistaa jätehuollon kehittämistyöhön.
Vapaamatkustaminen tai järjestelmän ulkopuolelle jääminen ei ole kiinteistöille enää mahdollista.
Yhdyskuntajätteen kierrätyksen lisääminen Suomessa – toimenpiteet ja niiden vaikutukset, Valtioneuvoston kanslia, 15.2.2019 (pdf)
EU komissio suositteli Suomelle syksyllä 2018 nykyisen yhdyskuntajätehuollon vastuunjaon selkeyttämistä tai vähintään merkittävää tuottajien ja kuntien välisen yhteistyön lisäämistä yhdyskuntajätteen kierrätyksen lisäämiseksi. Pakkausten tuottajavastuun ohella tarkasteltiin myös muita mahdollisia keinoja sääntelyn selkeyttämiseksi vastuiden hajautuneisuuden vähentämiseksi. Tältä osin selvä johtopäätös on, että kunnan mahdollisuus käyttää alueellaan kiinteistönhaltijan järjestämää jätteenkuljetusta tulisi poistaa.
EU komissiolta "varhainen varoitus" Suomelle 2018 (nettisivu)
Komission 24.9.2018 julkaisemat suositukset ovat osa Euroopan unionin uuden jätesäädöspaketin niin kutsuttua varhaisvaroitusmenettelyä. Menettelyn tarkoituksena on tarjota EU:n jäsenvaltioille tukea, jotta yhdyskuntajätteen kierrätystavoitteet saavutetaan. Menettely on koekäytössä, ja siitä tulee jatkossa osa komission virallista jätedirektiivien toimeenpanon seurantaa. Suomi valikoitui mukaan koekäyttövaiheeseen, sillä meillä on vielä työtä vuodelle 2020 asetetun 50 prosentin yhdyskuntajätteen kierrätystavoitteen saavuttamisessa. Tällä hetkellä kierrätysasteemme on 42 prosenttia.
COMMISSION STAFF WORKING DOCUMENT The early warning report for Finland Brussels 24.9.2018 (pdf)
Commission reviews implementation of EU waste rules, proposes actions to help 14 Member States meet recycling targets
REPORT FROM THE COMMISSION TO THE EUROPEAN PARLIAMENT, THE COUNCIL, THE EUROPEAN ECONOMIC AND SOCIAL COMMITTEE AND THE COMMITTEE OF THE REGIONS on the implementation of EU waste legislation, including the early warning report for Member States at risk of missing the 2020 preparation for re-use/recycling target on municipal waste
Indeksitalo 2018 Kiinteistölitto (nettisivu) - Indeksitalo 2018 yhteenveto (pdf)
Euroopan unionin neuvoston yhdyskuntajätteen kierrätystavoitteet (nettisivu)
Jätehuollon taso vaihtelee huomattavasti eri EU-maissa 21.8.2012 (nettisivu)
Jätekuljetusjärjestelmien vertailu, Logistinen näkökulma, Lounais-Suomi. Ekaterina Sinkonen FM, Liiketoiminnan logistiikan tradenomiopiskelija Kari Jalkanen FT, yliopettaja Turun AMK 16.3.2017 (pdf)
Yhdyskuntajätteen logistikkaa, nykytilan ja toimintaympäristön selvitys. Liikenneministeriö 2012 (pdf)
Forssan Paavolan jätekuljetustarkastelu 2010 (pdf) - yhteenvetokalvot (ppt)
Valmisteluraportti, jätekuljetuksen sopimusmallien yritysvaikutukset. Valtion taloudellinen tukimuskeskus 2010 (pdf)
Loimi-Hämeen Jätehuollon 13 omistajakunnan osalta ennen Satakierto Oy:n kanssa tehty fuusiota 2016:
Loimi-Hämeen Jätehuolto Oy:n yhteistoiminta-alueen jätelautakunta (myöhemmin jätelautakunta) päätti 11.6.2013 (§ 10), että sen toimialueen jätteen kuljetus hoidetaan kiinteistön haltijan järjestämässä kuljetuksessa. Päätös koski Akaan, Forssan, Humppilan, Jokioisten, Kosken Tl, Loimaan, Oripään, Punkalaitumen, Sastamalan (pois lukien Suodenniemi ja Mouhijärvi), Someron, Tammelan, Urjalan ja Ypäjän kuntia. Lisäksi päätettiin käsitellä kuljetusjärjestelmä biojätteen ja sako- ja umpikaivolietteen osalta myöhemmin.
Lautakunnan päätöksestä valitettiin Hämeenlinnan hallinto-oikeuteen, joka kumosi 15.10.2014 lautakunnan päätöksen siltä osin kuin siinä oli päätetty kuljetusten järjestämisestä kiinteistön haltijan järjestämänä. Biojätteen osalta jätelautakunta päätti 24.9.2013 (§ 23) että Loimaalla ja Sastamalassa biojätteen erilliskeräily hoidetaan kiinteistön haltijan järjestämässä jätteenkuljetuksessa. Päätöksestä ei valitettu. Muissa LHJ:n silloisissa osakaskunnissa keräily oli jo aiemmin päätetty järjestää kunnan järjestämässä kuljetuksessa. Sako- ja umpikaivolietteiden osalta päätettiin 24.9.2013 (§ 24) kuljetuksen hoitamisesta kiinteistön haltijan järjestämässä jätteenkuljetuksesta. Päätöksestä ei valitettu.
Jätelautakunta päätti 16.6.2015 (§ 15-27) uudelleen, että sen toimialueen jätteen kuljetus (lukuun ottamatta sako-ja umpikaivolietteitä ja biojätettä) hoidetaan kiinteistön haltijan järjestämässä kuljetuksessa. Päätös koski Akaan, Forssan, Humppilan, Jokioisten, Kosken Tl, Loimaan, Oripään, Punkalaitumen, Sastamalan (pois lukien Suodenniemi ja Mouhijärvi), Someron, Tammelan, Urjalan ja Ypäjän kuntia. Jätelautakunnan päätöksistä valitettiin Hämeenlinnan hallinto-oikeuteen. Hämeenlinnan hallinto-oikeus kumosi 19.12.2016 jätelautakunnan tekemät muut kuin Forssan ja Jokioisten kunnan jätteenkuljetuksen järjestämistä koskeneet päätökset. Hämeenlinnan hallinto-oikeuden päätöksistä valitettiin edelleen Korkeimpaan hallinto-oikeuteen.
Korkein hallinto-oikeus on tutkinut asian ja kumonnut päätöksellään 9.3.2018 hallinto-oikeuden ja jätelautakunnan päätökset Forssan ja Jokioisten osalta sekä hylännyt valitukset muiden kuntien osalta. Korkeimman hallinto-oikeuden ratkaisujen seurauksena jätehuoltoviranomaisen tulee käsitellä uudelleen jätteen kuljetusjärjestelmiä koskevat asiat kaikkien ko. olevien kuntien osalta siltä osin kuin kuljetukset edelleen järjestetään sopimusperusteisesti.
Entiset Satakierto Oy:n kunnat:
Jätelautakunta päätti 30.8.2015 (§ 52 ja §53) että Euran ja Säkylän alueen jätteen kuljetus hoidetaan kiinteistön haltijan järjestämässä kuljetuksessa. Lisäksi päätettiin käsitellä kuljetusjärjestelmä sako- ja umpikaivolietteen osalta myöhemmin. Jätelautakunnan päätöksistä valitettiin Hämeenlinnan hallinto-oikeuteen.
Jätelautakunta päätti 27.9.2015 (§ 60) että Huittisten alueen jätteen kuljetus hoidetaan kiinteistön haltijan järjestämässä kuljetuksessa. Lisäksi päätettiin käsitellä kuljetusjärjestelmä sako- ja umpikaivolietteen osalta myöhemmin. Jätelautakunnan päätöksestä valitettiin Hämeenlinnan hallinto-oikeuteen.
Hämeenlinnan hallinto-oikeus kumosi päätöksellään 20.11.2017 jätelautakunnan päätöksen koskien Huittisten alueen jätteenkuljetusta ja päätöksillään 20.11.2017 hylkäsi valitukset jätelautakunnan päätöksistä koskien Euran ja Säkylän alueita. Kaikista päätöksistä valitettiin korkeimpaan hallinto-oikeuteen.
Korkein hallinto-oikeus hylkäsi päätöksellään 23.7.2018 valitukset Säkylän ja Euran alueiden osalta sekä kumosi hallinto-oikeuden päätöksen Huittisen alueen osalta. Korkeimman hallinto-oikeuden ratkaisujen seurauksena jätteen kuljetus hoidetaan Eurassa, Huittisissa ja Säkylässä kiinteistön haltijan järjestämässä kuljetuksessa.
22.05.2019 | LHJ:n yhtiökokoustiedote 2019